**Zero Emission Resource Organisation** (**ZERO**) er en norsk stiftelse som ble stiftet 28. november 2002. Stiftelsen jobber for å promotere nullutslippsløsninger som bidrar til å begrense de menneskeskapte klimaendringene. ZERO tar utgangspunkt i at det finnes en utslippsfri løsning for alle behov, og jobber for å fjerne barrierer og hindre som gjør at disse ikke tas i bruk. Siden stiftelsen har ZERO arbeidet ut fra en filosofi om å være «mer for det vi er for, enn mot det vi er mot».

Daglig leder er Marius Holm.

Historie
--------

ZERO ble stiftet av Einar Håndlykken, Thomas Palm, Cato Buch, Bjørnar Kruse og Simen Graff 28. november 2002. Stifterne hadde bakgrunn fra Natur og Ungdom og Bellona og ble startet med formål om å være en kompetanseorganisasjon som skulle framskaffe og spre kunnskap om teknologiske og politiske løsninger på klimaproblemet. Også ZEROs første styreleder, Silje Schei Tveitdal, hadde bakgrunn fra Natur og Ungdom som leder.

Organisering og politisk arbeid
-------------------------------

ZERO er organisert som en uavhengig, ideell stiftelse. Formålet er å jobbe for å begrense de menneskeskapte klimaendringene, og møte verdens voksende energietterspørsel uten å skade miljøet. Stiftelsens arbeid utføres av et sekretariat organisert i ulike fagavdelinger som per april 2017 består av avdelinger for transport, fornybar energi, storby, teknologi, bygg og materialer, CCS, finans, politikk, internasjonalt arbeid og kommunikasjon. Arbeidet ledes av den daglige ledelsen, under oppsyn av et styre valgt av stifterne.

### Politisk arbeid

Med utgangspunkt i at det finnes en utslippsfri løsning for all energibruk, og at det er mulig å finne løsninger for en voksende verden uten å true klima og naturmangfold, fokuserer organisasjonen gjerne på teknologiske løsninger og de politiske hindrene som stopper disse fra å bli tatt i bruk. Organisasjonen samarbeider derfor med teknologimiljøer og organisasjoner og aktører i privat næringsliv. Dette inkluderer også bedrifter med betydelige klimagassutslipp, hvor formålet er å bidra til at bedriften utvikler og tar i bruk ny teknologi for å redusere sine klimagassutslipp.

Viktige saker for ZERO er elbil, hurtiglading, karbonfangst og -lagring, fornybar energi, elektrifisering av installasjoner offshore og klimavennlige bygg- og anlegg, og har skrevet rapporter om blant annet muligheter for elektriske bilferger og bioplast i tillegg til mye annet. ZERO jobbet også lenge med å etablere ordningen med grønne sertifikater for utbygging av fornybar energi i Norge og Sverige.

For å fremme sine synspunkter driver ZERO med kunnskapsproduksjon i form av rapporter og utredninger, skriver kronikker og innlegg i avisen, arrangerer frokostmøter, seminarer, konferanser og lignende, i tillegg til tradisjonell lobbyvirksomhet.

### Finansiering

ZERO finansieres via tilskudd fra en lang rekke offentlige og private givere. Ved å motta støtte fra flere ulike kilder, ønsker stiftelsen å bevare sin uavhengighet og troverdighet, ved at ingen aktører er store nok til å påvirke hva organisasjonen skal mene og jobbe for. Stiftelsen har vedtatt et eget charter som regulerer den økonomiske støtten, og praktiserer full åpenhet om hvem de mottar penger fra.

### Rådet

De fem stifterne, Einar Håndlykken, Thomas Palm, Cato Buch, Bjørnar Kruse og Simen Graff Jenssen sitter i Rådet som peker ut styremedlemmene.

### Styret

Styret består av:

Leder:

* Erik Sauar

Øvrige styrevalgte:

* Thina Saltvedt
* Mette Vågnes Eriksen
* Bjørnar Kruse
* Bård Gaute Bergfald
* Jorunn Gran
* Liv-Elisif Kalland (ansatterepresentant)
* Ingvild Kilen Rørholt (ansatterepresentant)
* Aurora Mykkeltveit (vara ansatterepresentant)

### Daglig ledelse

Den daglige ledelsen av organisasjonen utføres av leder, nestleder, økonomi- og administrasjonssjef, kommunikasjonssjef og markedssjef. Ledelsen har ansvar for å fronte ZERO utad i medier og på arrangementer, og driver stiftelsens arbeid med politikkutvikling, organisasjon, politisk påvirkning og administrasjon.

Arrangementer
-------------

ZERO gjennomfører hvert år en rekke store og små arrangementer, som frokostmøter, dagsseminarer og kurs- og foredragsvirksomhet. I tillegg til dette, har de hvert år to større arrangementer, Zero Rally, og ZEROkonferansen. I 2017 arrangerer ZERO for første gang også Bislettkonferansen.

### Zero Rally

Zero Rally er et rally for nullutslipps- og biodrivstoffbiler. Rallyet ble første gang arrangert i mai i 2009, da blant annet H.K.H Kronprins Haakon Magnus deltok på første etappe. Siden 2009 har Zero Rally blitt et årlig arrangement, og er et samarbeid mellom ZERO og Norges Bilsportforbund.

### Zerokonferansen

Zerokonferansen ble første gang arrangert i 2006, da som *Lavutslippskonferansen* og finner nå sted i november hver høst under navnet *Zerokonferansen*. Konferansen har utviklet seg til å bli Norges største og viktigste klimakonferanse med over 1000 deltakere, med et stort innslag av deltakerne er fra næringslivet. Tidligere innledere på konferansen inkluderer navn som Arnold Schwarzenegger, Kofi Annan, Jens Stoltenberg og Chelsea Clinton.

### Bislettkonferansen

Bislettkonferansen arrangeres første gang i juni 2017. Bislett Games har ambisjoner om å bli «verdens mest bærekraftige friidrettsstevne», og i 2017 ble sponsoravtalen med oljeselskapet Exxon-Mobil avsluttet. ZERO er ny Bislett-partner og arrangerer konferansen som samler idrett, finans og næringsliv for å lære, få ideer og bli inspirert av hverandre.

Ideologi og politisk retning
----------------------------

ZERO ble stiftet med formål å jobbe for teknologiske og politiske løsninger, framfor å jobbe mer protestorientert mot ting de er imot. Slik representerte de noe nytt i miljøbevegelsen da de ble stiftet, da miljøbevegelsen gjerne har fått mest oppmerksomhet rundt ulike protester. Zero legger heller vekt på mulighetene som ligger i å samarbeide med næringslivet og konkrete klimaløsninger, og vektlegger å få gjennomslag ved å komme med konstruktive forslag. Utgangspunktet for stifterne var imidlertid ikke at det klassiske miljøvernet var utdatert eller mindre viktig, de trakk derimot fram behovet for arbeidsdeling mellom miljøorganisasjonene, hvor hver av dem har sine ulike styrker.

Dette har ført til kritikk fra enkelte, som menter ZERO ikke representerer tradisjonelt miljøvern, men at de i stor grad stiller seg bak industrien og en vekstfilosofi. I rapporter om energipolitikk trekker ZERO imidlertid fram at klimaendringer i seg selv representerer en stor trussel mot det biologiske mangfoldet. De vektlegger behovet for å balansere ulike hensyn mot hverandre når man tar stilling til inngrep i naturen, som kraftlinjer, vindkraftverk og andre kraftinstallasjoner, og stiller strenge krav til utredninger og avbøtende tiltak for å minimere konsekvensene disse inngrepene får på naturmangfoldet.

Organisasjonen har laget en rapport om elektrifisering av ​olje- og gassplattformer, der det tas til orde for en storstilt elektrifisering. Med et høyt ambisjonsnivå vil det kunne oppnåes utslippsreduksjoner på 7,4 millioner tonn CO2 i året, da forutsettes en elektrifisering av flere eksisterende olje- og gassfelter. Zero mener at utbygging av fornybare energikilder og bygging av nye kraftlinjer må skje for å oppnå dette.

Referanser
----------

1. ↑  .
2. ↑  .
3. ↑  Klassekampen 29.11.2002
4. ↑  «Arkivert kopi». Arkivert fra originalen 13. november 2013. Besøkt 13. november 2013.
5. ↑  «Arkivert kopi». Arkivert fra originalen 12. mars 2012. Besøkt 25. mars 2011.
6. ↑  «Arkivert kopi». Arkivert fra originalen 13. november 2013. Besøkt 13. november 2013.
7. ↑  «Arkivert kopi». Arkivert fra originalen 13. november 2013. Besøkt 13. november 2013.
8. ↑  «Arkivert kopi». Arkivert fra originalen 13. november 2013. Besøkt 13. november 2013.
9. ↑  «Om ZERO». ZERO. Besøkt 21. desember 2022.
10. ↑
11. ↑  «Arkivert kopi». Arkivert fra originalen 13. november 2013. Besøkt 13. november 2013.
12. ↑
13. ↑  «Oslo Bislett Games blir verdens mest bærekraftige friidrettsstevne». *IDL Diamond League* **(norsk)**. Arkivert fra originalen 21. april 2017. Besøkt 21. april 2017.
14. ↑  «Bislett erstatter fossilgigant med miljøorganisasjon». *Dagens Næringsliv*. 20.03.2017.
15. ↑  «Arkivert kopi». Arkivert fra originalen 12. mars 2012. Besøkt 25. mars 2011.
16. ↑  Dagsavisen, 29.11.2002, side 11
17. ↑  Kronikk i BT
18. ↑
19. ↑  Lundberg, Silje og Kasiki, Kari Elisabeth. «Strøm fra land til olje – og gassplattformer» (PDF). Zero. Arkivert fra originalen (PDF) 7. september 2015. Besøkt 14. mai 2016. CS1-vedlikehold: Flere navn: forfatterliste (link)

Eksterne lenker
---------------

* Offisielt nettsted Rediger på Wikidata

* (en) Zero Emission Resource Organisation – kategori av bilder, video eller lyd på Commons Rediger på Wikidata
* Offisielt nettsted for Zerokonferansen

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Brønnøysundregistrene
 |